Tazza tad-Dinja tal-Futbol 1938

It-Tazza tad-Dinja tal-Futbol 1938 kienet it-tielet edizzjoni tat-Tazza tad-Dinja, kampjonat internazzjonali organizzat mill-FIFA, u din saret fi Franza bejn l-4 u d-19 ta' Ġunju 1938. L-Italja żammet it-tilu mirbuħ fl-edizzjoni preċedenti meta għelbet lill-Ungerija 4–2. It-timijiet tal-Italja tal-1934 u l-1938 saru l-uniċi timijiet li qatt rebħu t-Tazza tad-Dinja taħt l-istess kowċ, Vittorio Pozzo.

L-għażla tal-organizzatur 

Franza ġiet magħżula mill-FIFA f'Berlin fit-13 ta' Awwissu 1936, u ġiet magħżula fuq l-Arġentina u l-Ġermanja fl-ewwel rawnd ta' votazzjoni. Din id-deċiżjoni ma niżlitx tajjeb fl-Amerika t'Isfel fejn kienu tal-fehma li l-organizzatur kien se jalterna bejn iż-żewġ kontinenti; minflok dan kien it-tieni kampjonat konsekuttiv li ntlagħab fl-Ewropa. Dan kien l-aħħar turnew li sar qabel ma faqqgħet it-Tieni Gwerra Dinjija.

Kwalifikazzjoni 

Minħabba r-rabja għad-deċiżjoni li tinżamm it-Tazza tad-Dinja għat-tieni darba konsekuttiva fl-Ewropa, la l-Urugwaj u lanqas l-Arġentina ma daħlu għall-kompetizzjoni, filwaqt li Spanja saru l-ewwel pajjiż li ma tħallewx jikkompetu minħabba li kienu fi gwerra. Din kienet ukoll l-ewwel darba li l-ospiti, Franza, u d-detenturi tat-trofew, l-Italja, ikkwalifikaw awtomatikament. Il-kwalifikazzjoni awtomatika taċ-ċampjins attwali tal-kompetizzjoni baqgħet miżmuma sat-Tazza tad-Dinja tal-2006 meta din ir-regola ġiet abolita.

Mill-erbatax-il post, ħdax ġew mogħtija lil timijiet Ewropej, tnejn lill-Amerika u wieħed lill-Asja. B'riżultat t'hekk, kienu biss tliet pajjiżi barra mill-Ewropa li ħadu sehem, li jinkludu lill-Brażil, il-Kuba u l-Indji Orjentali Olandiżi. Dan kien l-inqas numru barra mill-kontinent ospitanti li qatt ikkompeta f'Tazza tad-Dinja.

L-Awstrija kkwalifikat għat-Tazza tad-Dinja, però wara l-kwalifikazzjoni l-Anschluss waħħdet 'il-Awstrija mal-Ġermanja. B'hekk l-Awstrija rtirat mit-turnew, b'xi plejers Awstrijaċi jissieħbu mal-iskwadra Ġermaniża; l-istilla Awstrijaka Matthias Sindelar irrifjuta li jilgħab f'isem it-tim unifikat. Il-Latvja spiċċat wara l-Awstrija fil-fażi tal-gruppi, però ma ġietx mistiedna biex tipparteċipa, biex b'hekk post l-Awstrija baqa' vojt. B'riżultat t'hekk, l-Iżvezja, li kellha tkun l-ewwel avversarju tal-Awstrija fil-fażi finali, ikkwalifikat awtomatikament għat-tieni rawnd. Dan it-turnew ra l-parteċipazzjoni għall-ewwel u l-aħħar darba (sal-2018) tal-Kuba u l-Indji Orjentali Olandiżi (illum l-Indoneżja). Barra minn hekk kien hemm id-debutt tal-Polonja u n-Norveġja.

Is-sittax-il tim segwenti kkwalifikaw għall-fażi finali, bl-Awstrija tirtira qabel il-bidu:

  (irtirat)

Stadji 

Ħdax-il stadju f'għaxart ibliet ġew magħżula għal dan it-turnew. Il-logħba f'Lyon ma ntlagħbietx minħabba l-irtirar tal-Awstrija.

L-avvenimenti 

Għal din l-edizzjoni l-istess format tal-edizzjoni preċedenti ġie miżmum. Jekk logħba kienet tispiċċa dro wara 90 minuta, 30 minuta ta' ħin supplementari kien jintlagħab. Jekk ir-riżultat jibqa' indaqs, il-logħba kienet terġa' tintlagħab. Din kienet l-aħħar darba li format eliminatorju ġie wżat.

Ħamsa mis-seba' logħbiet mill-ewwel rawnd kellhom bżonn il-ħin barrani biex jiġi deċiż ir-rebbieħ, b'żewġ logħbiet kellhom jerġgħu jintlagħbu. Fiż-żewġ logħbiet li reġgħu ntlagħbu, il-Kuba avvanzat għall-ispejjeż tar-Rumanija, u l-Ġermanja tilfet vantaġġ ta' 2–0 meta sfat megħlubha 4–2 mill-Iżvizzera. Din it-telfa tal-Ġermaniżi, fost atmosfera ostili fil-folla f'Pariġi, skont il-kowċ Sepp Herberger kienet kawża tal-mentalità fqira murija mill-ħames plejers Awstrijaċi; aktar tard, ġurnalista Ġermaniż ikkummenta fuq kif "Ġermaniżi u Awstrijaċi jippreferu jilgħabu kontra xulxin anke meta jkunu fl-istess tim". Din kienet l-unika darba fl-istorja tat-Tazza tad-Dinja (sal-2014) li l-Ġermanja naqset li tgħaddi mal-aħħar tmienja.

L-Iżvezja kkwalifikaw awtomatikament għall-kwarti tal-finali b'riżultat tal-irtirar tal-Awstrija, u huma komplew biex għelbu lill-Kuba 8–0. L-organizzaturi, Franza, ġew megħluba mill-Italja, u l-Ungerija ttrijonfat fuq l-Iżvizzera. Iċ-Ċekoslovakkja minkejja li żammet lill-Brażil sal-ħin barrani f'Bordeaux, fir-ripetizzjoni tal-konfront tilfet kontra s-Sud-Amerikani 2–1, biċ-Ċekoslovakki jkollhom nieqsa numru ta' plejers fosthom Oldřich Nejedlý u František Plánička li sofrew għadam miksur fl-ewwel logħba. Din kellha tkun l-aħħar logħba fit-Tazza tad-Dinja li qatt reġgħet intlagħbet.

L-Ungerija ma sabux problemi biex jirbħu lill-Iżvezja 5–1 fis-semifinali, filwaqt li l-Italja u l-Brażil kellhom l-ewwel konfront importanti bejniethom fost il-ħafna li segwew matul is-snin. Għal din il-logħba l-Brażil kienet kunfidenti li se tasal sal-finali, tant li xtrat il-biljetti tal-ajru għal Pariġi u serrħet lill-aqwa plejers tagħha Leônidas u Tim. It-Taljani ħarġu rebbieħa 2–1, u l-Brażil kellha tikkunteta bit-tielet post wara r-rebħa ta' 4–2 fuq l-Iżvezja.

Għall-finali li saret fi Stade Olympique de Colombes f'Pariġi, l-Italja mmexxiha minn Vittorio Pozzo ħadet vantaġġ kmieni, però l-Ungeriżi ġabu d-dro żewġ minuti wara. It-Taljani reġgħu ħadu l-vantaġġ ftit wara u daħlu jistrieħu 3–1 fil-vantaġġ. Dan kien wisq għall-Ungeriżi li qatt ma dehru li kienu se jidħlu fil-logħba, u l-partita ntemmet 4–2. L-Italja b'hekk irnexxielha tiddefendi b'suċċess it-titlu u għal darb'oħra ġew inkurunati ċampjins tad-dinja. Mal-wasla tagħhom lura l-Italja, il-President Benito Mussolini ta lill-plejers premju ta' 8,000 Lira, kif stqarr snin wara Pietro Rava. Minħabba t-Tieni Gwerra Dinjija, it-Tazza tad-Dinja kellha tieqaf għal tnax-il sena, u rritornat fl-1950.

Riżultati

L-ewwel rawnd 

Ripetizzjoni

Kwarti tal-finali 

Ripetizzjoni

Semifinali

Finali għat-tielet post

Finali

L-aqwa skorers 

7 gowls
  Leônidas

5 gowls
  Silvio Piola
  György Sárosi
  Gyula Zsengellér

4 gowls
  Gino Colaussi
  Ernest Wilimowski

3 gowls

  Perácio
  Romeu
  Héctor Socorro

  Harry Andersson
  Arne Nyberg

  Gustav Wetterström
  André Abegglen

2 gowls
  Oldřich Nejedlý
  Jean Nicolas
  Ștefan Dobay
  Pál Titkos

gowl

  Henri Isemborghs
  Roberto
  Tomás Fernández
  José Magriñá
  Vlastimil Kopecký
  Josef Košťálek
  Josef Zeman
  Oscar Heisserer

  Émile Veinante
  Josef Gauchel
  Wilhelm Hahnemann
  Pietro Ferraris
  Giuseppe Meazza
  Arne Brustad
  Fryderyk Scherfke
  Iuliu Barátky

  Silviu Bindea
  Vilmos Kohut
  Géza Toldi
  Tore Keller
  Sven Jonasson
  Alfred Bickel
  Eugen Walaschek

awtogowls
  Sven Jacobsson (kontra l-Ungerija)
  Ernst Lörtscher (kontra l-Ġermanja)

Noti

Referenzi

Ħoloq esterni 

 Franza 1938 fuq FIFA.com
 Lista tar-riżultati fuq RSSSF

1938